Viskipuolueen Aki Kivirinta tarjosi oululaisille ilmaiset viskihömpsyt. Mukana avustamassa oli Ella Vuoti. Kuva: Moilanen Jukka-Pekka

Viskipuolue ry järjesti kampanjan lauantaina vietetyssä ravintolapäivässä. Yhdistys keräsi nimiä kannattajakortteihin ja tarjosi ihmisille ilmaista viskiä Oulun keskustassa.

Viskipuolue on liberaalipolitiikkaa ajava yhdistys, joka kerää kannattajakortteja päästäkseen puoluerekisteriin. Viskipuolue järjesti lauantaina vastaavia kampanjoita Oulun lisäksi myös Helsingissä ja Tampereella.

Ilmaisen alkoholin tarjoaminen tiukan anniskelulainsäädännön Suomessa aiheutti ihmetystäkin kansalaisissa. Oulussa ainakin paikalla kävi poliisipartio, joka ei löytänyt toiminnasta huomautettavaa.

– Asiasta ei aiheutunut häiriöitä ja niin kauan kuin ihmisille jaetaan maistiaisia, ei tarjoilla alaikäisille eikä juopuneille, niin mielestämme tämä oli verrattavissa esimerkiksi messujen kaltaisiin tilanteisiin, jossa voi tarjota ilmaisia maistiaisia. Fiksusti kun toimitaan, niin tässä ei ole poliisille syytä puuttua asiaan, rikoskomisario Petri Savela Oulun poliisista sanoo.

Viskipuolueen oululainen edustaja Aki Kivirinta sanoo jakaneensa sata kahden senttilitran kokoista viskimaistiaista kolmen tunnin aikana lauantai-iltapäivänä.

– Kolmisenkymmentä nimeä tuli kannattajakortteihin, Kivirinta sanoo.

Kivirinta sanoo yhdistyksen tekevän vastaavia tempauksia yleensä siellä, missä ihmisiä on liikkeellä.

– Taiteiden yössä oltiin, ja sitten erilaisilla festareilla ja eilenkin valofestivaalin avajaisissa kiersin keräämässä nimiä, Kivirinta sanoo.

Myös muualla Suomessa yhdistyksellä on ollut tarjolla ilmaista viskiä aikaisemminkin. Helmikuussa Viskipuolue tarjosi ilmaiset viskit Helsingin Kaisaniemen puistossa.

Mitä viskiä Viskipuolueen pisteessä Oulun keskustassa oli tarjolla?

– Edullista skotlantilaista blended-viskiä. Ei nyt kuitenkaan halvinta mahdollista, Kivirinta sanoo.

Lauantaina vietetään kansainvälistä ravintolapäivää.